b'\n_START_ARTICLE_\nBoris Ker\xc4\x8d\n_START_SECTION_\n\xc5\xbdivljenje\n_START_PARAGRAPH_\nPo maturi na klasi\xc4\x8dni gimnaziji v Ljubljani leta 1938 se je vpisal na teolo\xc5\xa1ko fakulteto. 11. junija 1944 ga je \xc5\xa1kof Gregorij Ro\xc5\xbeman posvetil v duhovnika, novo ma\xc5\xa1o je imel pri sv. Fran\xc4\x8di\xc5\xa1ku v \xc5\xa0i\xc5\xa1ki. Septembra istega leta je dobil dovoljenje za prevod knjige flamskega svetni\xc5\xa1kega duhovnika Edvarda Poppeja Duhovno \xc5\xbeivljenje. 8. novembra je bil imenovan za kaplana v Fari pri Kostelu ob Kolpi, 30. novembra pa je brez nem\xc5\xa1kega dovoljenja od\xc5\xa1el s fran\xc4\x8di\xc5\xa1kanom p. Fortunatom Zormanom, duhovnikom Janezom Dol\xc5\xa1ino in Jo\xc5\xbeetom Cvelbarjem preko To\xc5\xa1kega \xc4\x8dela na Gorenjsko. Tam je oskrboval \xc5\xbeupnije brez duhovnikov in tudi gorenjske domobrance v Ihanu in Dom\xc5\xbealah. Maja 1945 je od\xc5\xa1el na Koro\xc5\xa1ko in bil v tabori\xc5\xa1\xc4\x8du na Vetrinjskem polju. Bil je med tistimi, ki so bili ob angle\xc5\xa1ki izdaji in vrnitvi domobranske vojske pri Pliberku. 28. maja je v Slovenj Gradcu \xc5\xa1e nagovoril domobrance in jim podelil vesoljno odvezo. Zapisane so njegove besede: \xc2\xbbFantje, moja ura je pri\xc5\xa1la. Odpeljali me bodo skupaj s \xc4\x8dastniki. Lahko si mislite, kaj bo z nami. Bodite trdni v svoji veri! Zaupajte v bo\xc5\xbejo pomo\xc4\x8d, v Marijino varstvo, \xc4\x8detudi pride najhuj\xc5\xa1e nad vas. Molite veliko in zaupno! Dal vam bom vesoljno odvezo. Morda sem poslednji duhovnik, ki vam lahko podelim bo\xc5\xbeji blagoslov.\xc2\xab\xc2\xa0Razdelil jim je tudi podobice Brezmade\xc5\xbene. Partizani naj bi ga \xc5\xbee iz Slovenj Gradca odvedli in usmrtili, vendar natan\xc4\x8dnih podatkov o \xc4\x8dasu in kraju smrti ni.'